Thomas Adelskov (S), 2005-12-15:
Der vil sagtens kunne samles et bredt flertal i Folketinget om dele af det her lovforslag, bl.a. om at kommunerne skal være med til at sikre, at unge mennesker, der kan blive optaget på en uddannelse, også gennemfører den, og at de faktisk kommer i gang med en sådan frem for at gå på kontanthjælp.
Vi støtter, at kommunerne nu forpligtes til at aktivere alle kontanthjælpsmodtagere over 30 år i en aktivering, der skal være med til at bringe den enkelte tættere på arbejdsmarkedet, altså væk fra passiv forsørgelse.
Vi støtter også, at de kommunale refusionsprocenter ændres.
Det vil forhåbentlig få kommunerne til at leve op til deres lovgivningsmæssige forpligtelser.
Den del om, at den såkaldte forklædeydelse afskaffes, fordi det ikke er rimeligt, at kommunen opgiver nogle borgere og overlader dem fuldstændig til en passiv, lav forsørgelse, støtter vi også.
Der er faktisk en række elementer i forslaget – rigtig gode elementer – som Socialdemokratiet sagtens kan støtte.
Regeringen kunne faktisk sagtens have fået et bredt flertal for lovforslaget, hvis ikke det lige var, fordi regeringen hellere vil please Dansk Folkeparti og have konflikt med Socialdemokraterne, og hvis ikke det lige var, fordi regeringen og Dansk Folkeparti i forslaget har insisteret på at kræve, at nogle af de allersvageste borgere i dette samfund selv skal gå ud og finde et job og være i beskæftigelse i mere end 300 timer, også selv om de ikke på nogen som helst måde er i stand til at varetage eller få et sådant job.
På et område insisterede regeringen og Dansk Folkeparti på at være nøjagtig så barske over for samfundets svageste, at regeringen valgte at smide Socialdemokratiet ud af integrationsaftalen fra i sommer.
Ja, arbejdsgiverne har endda været ude at fortælle offentligt, at de ikke vil ansætte nogen af de her mennesker, selv ikke hvis de fik dem gratis.
De mennesker vil regeringen nu tage kontanthjælpen fra, hvis de ikke kan finde 300 timers arbejde.
Vi har også noteret os, at Dansk Folkeparti nu gør det endnu sværere for netop nogle af de mest udsatte, de etniske danskere, ved at foreslå, at det skal være vanskeligt for dem at få arbejde i den offentlige sektor, når man kun skal kunne rekvirere hvid hjemmehjælp.
Af høringssvarene fremgår det også, at der er grund til at kritisere forslaget for dets mangel på retssikkerhed.
Borgerne får øjensynligt ret til at fttm032.fm Page 2288
Wednesday, March 8, 2006 1:51 PM klage over, at de kan miste kontanthjælpen, men de har ikke adgang til at klage over, at de bliver placeret i den matchgruppe, som betyder, at de skal leve op til 300-timers-kravet.
Borgerne kan altså ikke klage over selve visitationen, og det er jo den, der til syvende og sidst er afgørende for, om de kan ende med at miste kontanthjælpen.
Regeringen og Dansk Folkeparti har forsøgt at gøre det her til et spørgsmål om blødsødenhed, altså om, at Socialdemokraterne ville se gennem fingre med, at nogle ikke gider arbejde, at vi ville se gennem fingre med, at nogle indvandrerkvinder ikke kommer ud på arbejdsmarkedet, men går hjemme på passiv forsørgelse.
Nej, det vil vi ikke.
Vi synes faktisk, at det er fuldstændig vanvittigt.
Vi mener, at de, der kan arbejde, skal tilbydes enten arbejde eller aktivering.
Vi synes, det er vigtigt, at indvandrerkvinder tilbydes danskkurser, job eller aktivering, og hvis de siger nej til det, skal de miste deres kontanthjælp øjeblikkelig, ikke først efter 2 år, når man har undersøgt, om de opfylder et beskæftigelseskrav.
Socialdemokratiet vil gerne være med til at sikre ordentlig integration.
Socialdemokratiet vil gerne være med til at stille krav til både indvandrere og danskere.
Socialdemokratiet vil gerne være med til at stille krav til kontanthjælpsmodtagere, der har muligheder for at leve op til de krav om at tage uddannelse, deltage i danskundervisning, deltage i aktivering eller at tage et arbejde, men vi vil ikke være med til at stille urimelige krav til svage mennesker, der ikke har mulighed for at klare kravene, som vi stiller til dem.
Vi skal skabe mulighederne, og de skal være rimelige, og de skal være fair.
Det burde stå klart, at Socialdemokratiet ikke kan støtte det foreliggende lovforslag.